b'\n_START_ARTICLE_\nAndy Sinton\n_START_SECTION_\nKlubbkarriere\n_START_PARAGRAPH_\nSinton startet sin spillerkarriere hos Cambridge United FC, hvor han fikk sin seriedebut i november 1982 i en alder av kun 16 \xc3\xa5r. Han er til dags dato den yngste spilleren med seriekamper for klubben. Sinton var med p\xc3\xa5 to nedrykk p\xc3\xa5 rad i 1983/84 og 1984/85-sesongen, men markerte seg p\xc3\xa5 banen og ble i desember 1985 derfor solgt til Brentford FC for 25 000 pund. Her spilte han i underkant av 150 seriekamper og signerte seg for om lag 30 seriem\xc3\xa5l._NEWLINE_Med positivt spill for Brentford ble Sinton signert av manager Trevor Francis hos Queens Park Rangers FC, som da var plassert i den \xc3\xb8verste ligaen. Han ble signert for 350 000 pund i mars 1989, og markerte seg umiddelbart for QPR ved hans f\xc3\xb8rste kamp borte mot Manchester United FC p\xc3\xa5 Old Trafford, hvor Sinton scorte ett m\xc3\xa5l og bidro til at QPR vant kampen 4\xe2\x80\x931. Etter \xc3\xa5 ha spilt over 160 seriekamper for klubben ble han i august 1993 signert av Sheffield Wednesday FC for 2,75 millioner pund, noe som da var klubbrekord. Han ble to og et halvt \xc3\xa5r i Sheffield, f\xc3\xb8r han returnerte til London og skrev under for Tottenham Hotspur FC, som da hadde f\xc3\xa5tt ny manager i Gerry Francis._NEWLINE_Sinton fikk for \xc3\xb8vrig spille de siste minuttene for franskmannen David Ginola i finalen i ligacupen mot Leicester City FC i mars 1999. Hans opphold i Tottenham og siden i Wolverhampton Wanderers FC mellom 1999 og 2002 ble han siste p\xc3\xa5 toppniv\xc3\xa5 f\xc3\xb8r han i 2002 gikk ned flere divisjoner til Burton Albion FC, som da var under ledelse av Nigel Clough. Han avsluttet spillerkarrieren med korte opphold hos Bromsgrove Rovers FC og Fleet Town FC i lavere divisjoner.\n_START_SECTION_\nInternasjonal karriere\n_START_PARAGRAPH_\nSinton fikk sin landslagsdebut for det engelske herrelandslaget den 13. november 1991 mot Polen, en kamp som endte uavgjort 1\xe2\x80\x931. Han ble deretter tatt ut i landslagstroppen til EM i fotball 1992 i Sverige av landslagstrener Graham Taylor. Her spilt han venstrekant i Englands to kamper mot henholdsvis Frankrike (0\xe2\x80\x930) og Sverige (1\xe2\x80\x932), men fikk ikke spille \xc3\xa5pningskampen mot Danmark (0\xe2\x80\x930) eller noen flere kamper i det (for Englands del) mislykkede mesterskapet. Hans 12 og siste landskamp kom mot San Marino (7\xe2\x80\x931) den 17. november 1993.\n_START_SECTION_\nTrenerkarriere\n_START_PARAGRAPH_\nSinton begynte som spillende trener i Fleet Town sommeren 2005 og beholdt jobben som manager frem til mai 2010, da han ble utnevnt til ny manager i AFC Telford United i Conference North. Allerede i hans f\xc3\xb8rste sesong bragte han klubben til opprykk i Football Conference.'